.: Основни методи за пречистване на отпадъчни води :. Аквалев ЕООД - Пречиствателни станции за пречистване на отпадни води.
Основни методи за пречистване на отпадъчни води (част 3)
Друг вид съоръжения, предназначени за механично почистване на водата, са ситата.
Ситата имат предназначението да задържат съдържащите се в отпадъчните води по-грубо диспергирани примеси. Използуват се при пречистването на различни видове промишлени отпадъчни води - от текстилни и консервни комбинати, кожарски заводи, кланици, животновъдни ферми и др. Ситата се прилагат като технологично оборудване в някои предприятия за задържане на ценни вещества, които могат да се използват повторно в производството.
Основен елемент на ситата са надупчените листове или мрежи, които се изработват от неръждаема стомана, месинг, пластмаса и др. Отворите могат да бъдат кръгли или правоъгълни, като дългата страна е отвесна или е по посока на движението на водата. Големината на отворите варира в зависимост от естеството на задържаните материи от 1 до 6 mm. Площта, която заемат отворите, е от 25 до 50% от общата полезна площ на ситото.
В практиката се използват различни видове сита – цилиндрични, дискови, дъгови, лентови и др. Те могат да се разделят още на подвижни и неподвижни. Към подвижните се отнасят ротационните, вибрационните и клатещите сита.
Цилиндричните сита представляват въртящи се на хоризонтална ос барабани, чиято околна повърхност е покрита с надупчена материя. Отпадъчните води могат да се подават към ситото от вътрешната страна на цилиндъра или от външната точка. Диаметърът на този вид сита се изменя от 2 до 5 m. Те се въртят с периферна скорост от около 1.5 m/s. Почистването на ситата се извършва с вода или въздух под налягане, както и по механичен начин – с гребени или въртящи се в противоположна посока четки.
Дисковите сита представляват въртящи се дискове с диаметър от 2 до 5 m. Отпадъчните води постъпват по периферната страна на диска и след прецеждане се отвеждат от централната му част. При някои конструкции дисковите сита са наклонени под ъгъл от 10 до 250°, така че една част от въртящото се сито да остава на сухо за по-удобно почистване. Периферната скорост на тези сита е от 20 до 30 cm/s.
Лентовите сита представляват движеща се в улей безконечна перфорирана лента, наклонена под ъгъл 60÷70° по посока на движението на водата. Лентата се движи от долу на горе със скорост обикновено от 3 до 6 cm/s. Почистването на лентовото сито се извършва най-често с въртящи се в противоположна посока четки. Този вид сито е подходящо за отпадъчни води с по-голяма неравномерност на оттока.
През последните години намират приложение така наречените самопочистващи се сита. Почистването при тях се извършва в резултат на непрекъснатия приток на отпадъчни води върху наклонената ситова част на съоръжението.